આ બધા કારણસર ડેટાની ચોરી ના થાય તે જરૂરી છે. વધારે ગંભીર દાખલો આપીએ – તમારા બધા બેન્ક એકાઉન્ટ સાથે આધાર કાર્ડ જોડાઇ ગયું હોય એટલે તમારી કુલ બચત અને આવકનો અંદાજ સરકારી તંત્રને આવી શકે. સરકારી તંત્ર સુધી વાત બરાબર છે, કેમ કે ઇરાદો સારો છે. ઇરાદો ટેક્સ વસુલ કરવાનો છે. પણ ફરી યાદ કરાવીએ કે આળસુ ઇન્કમ ટેક્સ કમિશનર પીસીમાં પાસવર્ડ નાખીને પોતાના ક્લર્કને ડેટા ખોલી આપે. પેલો ક્લાર્ક દસ પંદર લોકોના બદ્ધેબદ્ધાં ખાતાંની માહિતી જાણી લે. આવી જાણકારીનો શો ઉપયોગ થઇ શકે? જેમના દિમાગ ફર્ટાઇલ હોય તે ઉપયોગ કરી શકે. ભાગીદારો એક બીજાથી માહિતી છુપાવતા હોય છે. ભાગીદારો વચ્ચે ઝઘડા થઈ શકે. ભાઇઓ એકબીજાથી માહિતી છુપાવતા હોય છે. ભાઇઓ વચ્ચે ઝઘડા થઇ શકે. પતિ પત્નીથી અને કમાતી પત્ની પતિથી અને પતિ-પત્ની બંને સંતાનોથી અને સંતાનો વાલીઓથી આવક છુપાવતા હોય છે. કુટુંબમાં ઝઘડા થઈ શકે છે.